text: Politi: Anmeldt voldtægt var en misforståelse
  04 november 2014 kl. 12.05
  En anmeldelse af voldtægt ved Koldinghus bygger på en misforståelse ifølge politiet, som ikke sigter nogen. Det oplyser lokalpolitiet i Kolding.
  En 19-årig mand fra Koldingområdet har været til afhøring hos politiet i forbindelse med en anmeldelse om voldtægt ved Koldinghus af en 16-årig pige 26. oktober.
  Men den 19-årige bliver ikke sigtet for voldtægt, og politiet har lukket efterforskningen i sagen, oplyser lokalpolitiet i Kolding.
  - Det er en hændelse, hvor det ifølge vores vurdering ikke er voldtægt. Der er to ofre i sagen, og det bygger på en misforståelse, siger leder af lokalpolitiet Verner Pedersen til Ritzau.
  - Vi har ikke sigtet nogen i sagen, og vi mener, den er fuldt belyst, fortæller han.
  Det var en 16-årig pige fra Kolding, der kort før klokken tre blev voldtaget midt i Kolding ifølge egen forklaring.
  Pigen har forklaret, at hun mødte en mand uden for et diskotek i Jernbanegade, og at de slog følge gennem byen.
  På det grønne område ved Koldinghus forgreb manden sig på hende, og den anmeldte voldtægt fandt sted.
  